ESENTA REFORMEI UNIUNII EUROPENE

 

Motto: „Am spus oare destul de clar că nu este un scop în sine Comunitatea (Europeană) pe care noi am creat-o? Ea reprezintă un proces de schimbare, continuând acelaşi proces care într-o perioadă a istoriei a format naţiunile noastre. Ca şi provinciile noastre în trecut, astăzi naţiunile noastre trebuie să înveţe să trăiască împreună sub aceleaşi reglementări şi instituţii, la care să adere în mod liber. Naţiunile suverane din trecut nu mai pot soluţiona problemele prezentului; ele nu-şi pot asigura propriul progres şi nici nu pot controla propriul nostru viitor”

(Jean Monnet, Mčmoires)

˛ Provocarea nu este, pur şi simplu, aceea de a reforma Comisia. Nu este nici aceea de a face astfel încât toate instituţiile să lucreze mai eficient, deşi este un lucru foarte important. Provocarea constă în a regândi radical felul în care construim Europa. De a re-forma Europa. De a elabora o formă complet nouă de guvernare pentru lumea de mâine.˛ 

(Din declaraţia dlui Romano Prodi în faţa Parlamentului European, Strasbourg, 15 februarie 2000 -Shaping the New Europe)

 

  


De la primii paşi în construcţia europeană, semnarea, în 1951 a Tratatului de la Paris prin care s-a înfiinţat Comunitatea Europeană a Cărbunelui şi a Oţelului şi până în prezent, Comunitatea Europeană, ulterior Uniunea Europeană a avut o evoluţie dinamică, înregistrând importante schimbări şi perfecţionări la nivel organizatoric şi instituţional. Cu toate acestea, noua construcţie a Uniunii Europene, fondată după 1992, a intrat, în ultimul deceniu, într-o profundă criză de identitate şi de evoluţie. Nici ratificarea Tratatului de la Amsterdam, în urma îndelungatei Conferinţe Interguvernamentale care urma să genereze un profil radical primenit şi consolidat al noii Europe, nu a fost de natură să deblocheze „criza instituţională” cu care cei 15 n-au încetat să se confrunte. Este perioada în care au apărut semnele unei voinţe politice a majorităţii actorilor importanţi din cadrul UE pentru redefinirea coordonatelor majore ale proiectul european. Atenţia personalităţilor politice europene, stimulată şi de previzibila lărgire, fără precedent a Uniunii, s-a concentrat tot mai mult spre creionarea viitorului Uniunii Europene, a structurilor politice şi instituţionale care: să ofere o Constituţie europeană noii construcţii politice; să elimine aşa-numitul „deficit democratic” acumulat, în ciuda reformelor parţiale deja întreprinse; să aprofundeze un profil de tip federalist pentru componenţii săi; să opteze pentru ca UE să se manifeste cu o voce distinctă, ca protagonist unitar, în chestiunile care impun decizii ferme şi clare pe plan internaţional.

Aderarea ţărilor din Est reprezintă unul dintre factorii majori care impun reformarea radicală a mecanismelor funcţionale şi a politicilor comunitare „trasate” pentru a funcţiona într-o grupare de dimensiuni reduse (şase, nouă sau doisprezece membri), şi nu pentru o grupare europeană de 28 de state ori mai mult. Unul dintre aspectele delicate ale extinderii este în legătură cu necesitatea reorganizării instituţionale a UE, cele mai spinoase probleme fiind cele legate de reformarea Comisiei, întărirea controlului politic asupra acesteia şi creşterea eficienţei organelor comunitare în condiţiile implementării unui sistem echitabil de reprezentare a unui număr ridicat (aproape dublu faţă de perioada actuală) de state în structura instituţională a UE.

 


Pornind de la aspiraţiile cetăţenilor Uniunii Europene, noul proiect european vizează, în principal, următoarele trei direcţii de bază:

· construcţia unui model de dezvoltare şi a unei structuri sociale şi economice bazate pe solidaritate şi sustenabilitate;

· instaurarea unei areal european al libertăţii, securităţii şi justiţiei;

· asigurarea condiţiilor pentru transpunerea în practică a politicii externe europene, sub toate formele sale – comercială, diplomatică sau militară.


a) Construcţia unui model de dezvoltare şi a unei structuri sociale şi economice bazate pe solidaritate şi sustenabilitate


Introducerea monedei unice –euro-, consolidarea pieţei interne, coordonarea politicilor economice, armonizarea politicilor fiscale şi sociale, solidaritatea dintre ţările şi regiunile Europei, introducerea unor politici pe termen lung în domeniul mediului înconjurător şi conturarea unui nou model de societate europeană sunt aspiraţiile actuale ale cetăţenilor Uniunii Europene în procesul de consolidare şi dezvoltare a integrării europene bazat pe acţiunea politicilor comune integraţioniste. Substanţa acestor politici rezidă în congruenţa dintre dezvoltarea unei economii prospere bazată pe creştere accelerată dar sustenabilă şi realizarea solidarităţii, într-o societate lipsită de exclusivism social.


Pentru aplicarea politicilor comunitare în condiţiile unei Uniuni Europene extinse la 27 de membri sau chiar mai mulţi, se impune reformularea acestora în sensul adaptării la noul context, îndeosebi în sensul instituirii unor reguli procedurale unice în luarea deciziilor, bazate pe votul cu majoritate calificată în activitatea Consiliului, cu precădere pentru deciziile în domeniul fiscal şi social unde aplicarea, în continuare, a unanimităţii ar putea implica riscul blocajului decizional.


O altă direcţie de restructurare se prefigurează în punerea în aplicare a politicilor comune, în sensul descentralizării. Comisia a lansat câteva propuneri ambiţioase precum aceea a stabilirii unei reţele de monitorizare a respectării acordurilor în care să fie incluşi, pe lângă reprezentanţii săi, şi cei ai autorităţilor naţionale. În mod concret, spre exemplu, se caută soluţii, pentru o mai bună monitorizare şi simplificare a folosirii Fondurilor Structurale prin împărţirea reponsabilităţilor asupra îndeplinirii prevederilor bugetare având în vedere că responsabilitatea pentru managementul fondurilor alocate revine statelor membre. La aceasta se adaugă conlucrarea tripartită între Comisie, State Membre şi autorităţile regionale sau locale în implementarea legislaţiei comunitare, evident, cu respectarea prevederilor constituţionale ale fiecărui stat membru.


Un alt domeniu al restructurării vizează întărirea coordonării in politicile economice. Succesul înregistrat prin adoptarea monedei euro se reflectă într-un control mai eficient al inflaţiei, al dobânzilor la creditele pe termen lung, al situaţiei bugetelor naţionale, în general, în promovarea unor politici având ca rezultat creşterea economică şi sporirea numărului locurilor de muncă. Managementul politicii monetare este în responsabilitatea Băncii Centrale Europene în timp ce politicile economice şi bugetare sunt apanajul autorităţilor naţionale. Cu toate acestea, într-o zonă economică şi monetară integrată, sporirea, la nivel naţional, a cheltuielilor şi absenţa controlului asupra inflaţiei ar putea conduce la costuri colective asupra tuturor statelor care au aderat la sistemul monedei unice. Cu atât mai mult se impune o coordonare mai mare la nivelul economiei europene, pe baze permanente, prin politici structurale, pentru a se asigura obiectivele stabilităţii macroeconomice, ale creşterii economice şi ale ocupării forţei de muncă. 


Următorul val de extindere va implica schimbări radicale ale modalităţilor şi termenilor coordonării politicilor economice, unele dintre acestea putând a fi realizate numai prin amendarea unor prevederi ale Tratatelor.


Se apreciază că, printr-o sporire a rolului şi competenţelor Comisiei, aceasta ar trebui să formuleze propunerile de linii directoare ale politicilor economice, să nu se mai rezume la formularea numai de recomandari, şi să acţioneze în mod efectiv, în cadrul instituţional oferit de Tratate, prin atenţionări adresate statelor membre şi propuneri către Consiliu.


Pentru activitatea în cadrul „zonei euro” se propune constituirea unui organism de decizie din care să facă parte numai statele membre care au aderat la moneda unică.


Este cunoscut faptul ca, în prezent, Parlamentul European nu are nici-o implicare în coordonarea politicilor economice. După modelul relaţiei dintre guvernele statelor membre cu parlamentele lor naţionale, se propune examinarea creşterii implicării Parlamentului European în coordonarea şi managementul politicilor economice, în paralel cu amplificarea cooperării dintre acesta şi parlamentele naţionale.


Reprezentarea externă a „zonei euro” în organizaţiile economice şi financiare trebuie să se realizeze de către un organism unic, eventual de către Comisie, în strânsă conlucrare ce celelalte organisme europene specializate.


În concluzie, un Raport al Comisiei, întocmit în mai 2002, prezintă următoarele propuneri relative la construcţia unui model de dezvoltare şi a unei structuri sociale şi economice bazate pe solidaritate şi sustenabilitate:

· continuarea principiului dezvoltării de politici comune;

· revizuire politicilor comune existente, punerea lor în aplicare în mod descentralizat şi generalizarea principiului luării deciziilor cu majoritate calificată;

· întărirea coordonării politicilor economice şi realizarea unei reprezentări extere unice a „zonei euro”.


b) Uniunea Europeană trebuie să reprezinte o zonă a libertăţii, securităţii şi justiţiei


Obiectivul cuprins în Tratatul de Amsterdam privind instaurarea, în graniţele Uniunii, a unei zone a libertăţii, securităţii şi justiţiei conduce, cu atât mai mult în contextul largirii, la abordarea riguroasă a noţiunii de cetăţenie europeană. Această noţiune, percepută în prezent numai sub aspectul ei politic, necesită o fundamentare juridică, cu definirea şi atribuirea setului de drepturi şi obligaţii care incumbă în mod firesc din aceasta. 


Libertatea, elementul central al proiectului european, nu poate fi concepută fără existenţa unui sistem legislativ şi juridic recunoscut de popoarele Uniunii iar exercitarea ei nu este posibilă fără respectarea valorilor democraţiei. Spaţiul european de libertate, securitate şi justiţie este astfel garanţia aplicării principiilor democratice şi respectării drepturilor omului. Recunoaşterea şi respectarea acestor principii, cuprinse în Carta Drepturilor Fundamentale, reprezintă elementul central al integrarii fiecărui individ în cadrul Uniunii.


Renunţarea la graniţele statale, libertatea de mişcare, abordarea în comun şi în mod integrat a diverselor aspecte ale dezvoltării economice implică o acţiune colectivă, care depăşeşte competenţele clasice ale poliţiei şi jurisdicţiei naţionale, în combaterea acţiunilor ilicite, care, ele însele, îmbracă, de regulă, forme ce depăşesc graniţele naţionale tradiţionale. În acest domeniu, Uniunea îşi propune realizarea următoarelor obiective:

· Instituirea, ca parte a acţiunii colective, a unor măsuri comune pentru controlul şi supravegherea frontierelor externe ale Uniunii, care presupun stabilirea unor norme manageriale şi standarde comune de control şi schimb de informaţii, bazate pe solidaritatea financiară a statelor membre. Pe termen lung, acţiunea comună va lua forma unui organism european specializat care, în conlucrare cu departamentele naţionale respective vor realiza controlul şi supravegherea frontierelor externe într-un mod unitar.

· Implementarea unor politici comune asupra emigraţiei şi azilului. Gestionarea în comun a fluxurilor migraţioniste şi coordonarea managerială în scopul păstrării unui grad înalt de protecţie a refugiaţilor. Se impun anumite armonizări legislative cu scopul de a se defini regimul european al azilului şi statutul imigranţilor în spaţiul european.

· Acţiuni eficiente de combatere a crimei organizate şi terorismului prin dezvoltarea unui cadru comun al cooperării juridice şi poliţieneşti.


Cele trei domenii – controlul frontierei, imigraţia şi azilul, combaterea crimei organizate şi terorismului – au ca obiectiv final instituirea unui sistem al ordinei publice europene care să sporească eficacitatea sistemelor naţionale, în condiţiile respectării depline a valorilor fundamentale ale Uniunii.

· Măsuri pentru instituirea unui spaţiu european al justiţiei bazat pe cooperarea juridică civilă şi penală care, în viitor, să devină cadrul unic juridic şi instituţional. 


În rezumat, reforma în acest domeniu presupune:

· redactarea conţinutului juridic al noţiunii de cetăţenie europeană; 

· sporirea numărului activităţilor abordate sub forma de acţiune comună, îndeosebi în următoarele domenii: controlul şi supravegherea frontierelor externe; definirea condiţiilor generale care guvernează dreptul de azil şi statutul imigranţilor; combaterea crimei organizate şi a terorismului; cooperarea juridică, civilă şi penală în cazul unor activităţi transnaţionale;

· finalizarea prevederilor Tratatului în legătură crearea instituţiei procurorului european;

· definirea mai exactă a obiectivelor Uniunii, cu accent pe ideea cetăţeniei europene şi asigurarea respectării drepturilor şi libertăţilor fundamentale, cuprinse în Carta Drepturilor Fundamentale; stabilirea instrumentelor pentru implementarea acestor obiective, precizarea gradului de armonizare a legislaţiilor naţionale şi definirea procedurilor care urmeză a fi folosite în procesul decizional.

 

c. Asigurarea condiţiilor pentru transpunerea în practică a politicii externe europene, sub toate formele sale – comercială, diplomatică sau militară.


Formarea uniunii economice şi monetare şi introducerea monedei unice conferă Uniunii Europene, prin puterea sa economică, capacitatea reală de a influenţa în mod direct ansamblul relaţiilor financiar-monetare internaţionale. Aceste rezultate incontestabile, la care se adaugă actualul proces de lărgire care va conduce la formarea celei mai puternice economii din întreaga lume, necesită mijloace şi căi pentru afirmarea mai pregnantă a Uniunii Europene, ca o reflectare, pe măsura potenţialului său economic, şi în planul politic general al relaţiilor internaţionale.


Integrarea europeană, bazată pe reconcilierea istorică între naţiunile Europei, a condus la consolidarea păcii şi stabilităţii în Europa Occidentală. În prezent, prin procesul de lărgire asistăm la extinderea acestei zone ceea ce constituie, indubitabil, cel mai important succes politic al Uniunii, în sensul asigurării păcii şi securităţii pe întregul continent. Totodată, abordarea prin poziţii comune a raporturilor cu vecinătatea imediată din sudul şi estul Uniunii, a relaţiilor transatlantice şi a celor de parteneriat cu ţări africane, sau ţări din zona Caraibelor sau din Pacific sunt imperative ale consolidării unei politici externe comune. În acelaşi timp, necesitatea dislocării de trupe pentru menţinerea păcii în anumite zone din afara Uniunii sau prevenirea încălcării drepturilor fundamentale ale omului, impune crearea unei capacităţi comune decizionale şi de acţiune, expresia concretă a unei politici comune de securitate şi apărare.


Uniunea Europeană trebuie să joace un rol aparte în procesele de globalizare. În timp ce unii operatori europeni beneficiază din plin de efectele globalizării alte ţări sau entiţăţi economice din Europa fac faţă unui impact negativ al globalizării iar aceste aceste acţiuni de sensuri opuse aduc atingere însăşi imaginii democratice a instituţiilor şi autorităţilor europene. În multe situaţii este necesară intervenţia administrativă comunitară pentru a contracara impactul globalizării asupra succeselor obţinute în domeniul social al mediului înconjurător, al păstrării diversităţii culturale si al modului de viaţă. 


Uniunea va avea posibilitatea de acţiona mai hotărât şi mai eficient pentru promovarea unei dezvoltări sustenabile şi pentru prevenirea posibilelor riscuri implicare de perioadele de regres economic sau decalaje precum deficitele structurale comerciale, nivele ridicate ale datoriei externe, instabilitate financiară conflicte de interese regionale. etc. Uniunea trebuie să abordeze cauzele unor astfel de distorsiuni, ca posibile ameninţări la însăşi securitatea şi prosperitatea continentului.

 


În domeniul politicii externe, s-au înregistrat, în ultimii ani, progrese notabile îndeosebi prin activitatea Înaltului Reprezentant pentru Politica Externă şi de Securitate Comuna (CFSP), ceea ce au adus Uniunea Europeană în primele rânduri pe arena internaţională. Cu toate acestea, domeniul necesită o abordare cu un grad mai ridicat de coerenţă şi incisivitate, pe o arie largă de aspecte, pornind de la precizări conceptuale, stabilirea liniilor strategice ale activităţii, a mijloacelor de acţiune, definirea cadrului instituţional, al sistemului relaţional şi de competenţe. Politica externă a Uniunii va exceda cadrul diplomatic şi militar tradiţional şi va cuprinde, într-o forma integrată şi unitară, domenii precum justiţia, activitatea poliţiei, mediul înconjurător, comerţ, reprezentarea externă a zonei euro, ş.a. Totodată, restructurarea domeniului trebuie să stabilească clar echilibrul dintre politica externă comunitară şi cea interguvernamentală exercitată de Statele Membre precum şi atribuţiile şi competenţele instituţiei Înaltului Reprezentant, raportate la cele ale Comisiei întrucât starea actuală se caracterizează printr-un grad mare de dispersie a iniţiativei, deciziei şi acţiunilor.


O soluţie la această problemă trebuie să se bazeze pe coerenţă şi eficienţă:

· coerenţă realizată prin instituirea unui centru de monitorizare a iniţiativelor de politică externă, care să facă identificarea şi articularea interesului comunitar;

· eficienţă, prin ajustarea procedurilor generale comunitare la specificul activităţii de politică externă. cu deosebire la aspectele sale militare.


Centrul unic de iniţiativă şi acţiune 


Una din caracteristicile „metodei comunitare”* este conferirea Comisiei Europene a atribuţiei exclusive de a iniţia norme. Prin aceasta, propunerile, iniţiate în mod independent de Comisie şi avansate Parlamentului European şi Consiliului reprezintă interesul general european şi nu un interes naţional sau partizan. 


Iniţierea de către o singură sursă a acţiunii de politică externă are o importanţă aparte în acest domeniu, îndeosebi în ceea ce priveşte coerenţa demersului, atât de necesar în politica externă.


În prezent, există două centre paralele de iniţiere a acţiunii de politică externă. Unul se bazează pe abordarea interguvernamentală în care iniţiativele comune ale Statelor Membre sunt promovate prin intermediul Înaltului Reprezentant. Cel de-al doilea centru se conduce după „metoda comunitară” şi se rezumă la concentrarea, la nivelul Comisiei a întregii activităţi de analiză, definire a interesului european, iniţiativă, mobilizarea resurselor şi stabilirea metodelor de implementare în legătură cu o acţiune de politică externă.


Existenţa celor două centre de iniţiativă este o sursă de ineficienţă care, prin reconstrucţia europeană va fi înlăturată. Una din soluţiile prefigurate ar putea fi instituirea unui organism permanent, în cadrul Comisiei, care să realizeze evaluarea şi iniţierea de propuneri de acţiuni de politică externă.


Reprezentarea şi mijloacele de acţiune


Realizarea ideii de sursă unică de iniţiativă în domeniul politicii externe, la nivelul Comisiei, este în concordanţă cu prerogativa ei, deja în vigoare, de a stabili mijloacele de acţiune şi resursele de implementare precum şi cu responsabilitatea politică şi bugetară pe care aceasta o are în mod curent. 


Această soluţie presupune fuziunea funcţiilor Înaltului Reprezentant cu cele ale Comisarului pentru relaţii externe, noua poziţie bucurându-se astfel de o dublă legitimitate, conferită atât prin acordul Statelor Membre cât şi prin validarea întregii Comisii de către Parlamentul European. Investită cu atribuţii de negociere de acorduri cu state ne-membre ale Uniunii Europene, de formulare a condiţiilor generale de acordare a asistenţei financiare externe sau de aplicare de sancţiuni comerciale sau de altă natură statelor ne-membre, noua funcţie va aduce un plus de coordonare a acţiunii de politică externă cu celelalte politici comunitare care, în esenţa lor, prezintă elemente de politică externă.


Înaltul Reprezentant/Comisarul pentru relaţii externe (până în prezent nu a fost avansată o propunere de titulatură a acestei funcţii/poziţii în cadrul Comisiei) trebuie să fie investit şi cu rolul principal în managementul curent al crizelor – asigurarea controlului politic şi al direcţiilor strategice, prerogativă atribuită, în prezent, prin Tratatul de la Nisa, Comitetului pentru Afaceri Politice şi de Securitate.


Unificarea prerogativelor celor două instituţii presupune:

· un statut special: Înaltul Reprezentant/Comisarul pentru relaţii externe, care îşi va desfăşura activitatea sub conducerea Preşedintelui Comisiei Europene, va fi ales în baza acordului dintre Preşedintele Comisiei şi Consiliul Şefilor de State şi Guverne;

· schimbare a atribuţiilor şi competenţelor: unificarea funcţiilor Înaltului Reprezentant cu cele ale Comisarului pentru relaţii externe nu presupune realizarea atribuţiilor şi competenţelor cu aceleaşi mijloace într-o paletă atât de variată ca cea prefigurată de noua funcţie: politică externă, securitate, apărare, fiecare dintre aceste domenii necesitând mijloace şi abordări specifice distincte.

· schimbarea modului în care se iau deciziile la nivelul Comisiei: pentru cele cu referire la aspecte legate de politica externă, de securitate sau apărare , care, în general implică o abordare mai nuanţată sau confidenţială, procedurile vor fi diferite faţă de cele folosite în procesul decizional pentru celelalte domenii.


Unificarea celor două poziţii trebuie să conducă la apariţia unui singur partener de discuţie în problematica politicii externe.


Procesul decizional


Pentru ca o iniţiativă a Înaltului Reprezentant/Comisarului pentru relaţii externe să fie validată ca iniţiativă a Uniunii, ea trebuie să obţină acordul unui anumit număr de State Membre. Având în vedere marea diversitate din rândul Statelor Membre - geografică, istorică, culturală, a potenţialului militar, etc. – sarcina sa de iniţiere de decizii prezintă o dificultate aparte în armonizarea interesului general european cu specificităţile şi diferenţele care caracterizează fiecare Stat Membru. Procesul decizional ar fi practic blocat sau, cel puţin, lipsit de eficienţă şi legitimitate dacă nu ar fi bazat pe principiul votului cu majoritate calificată, renunţându-se astfel la principiul unanimităţii în luarea deciziilor. Adoptarea acestui principiu devine tot mai necesară în contextul largirii Uniunii, facilitând astfel o anumită dinamică în definirea interesului comun şi proiectarea deciziei de politică externă.

 

* * 

*

Tratatul constituţional


Dezbaterile care au loc în ultima perioadă în legătură cu viitorul Uniunii Europene pun în evidenţă necesitatea adoptării unui text de natură constituţională care să constituie cadrul general al existenţei Uniunii şi al funcţionării ei.


În perspectiva unei Uniuni cu 30 de membri, actuala arhitectură instituţională, instrumentele şi procedurile procesului decizional stabile prin tratatele existente îşi pierd din consistenţă, încetând să mai ofere cadrul potrivit pentru continuarea proiectului european. Uniunea Europeană, în forma sa actuală, bazată pe cele patru tratate de bază, este lipsită de personalitate juridică şi este marcată de o mare diversitate de căi şi mijloace de acţiune, în funcţie de domeniul de activitate şi de derogări de la anumite politici comune acordate unor state membre, ceea ce constituie, în multe situaţii o sursă de confuzie, incoerenţă şi ineficienţă.


Această stare este rezultatul transformărilor fireşti, al adaptărilor şi remodelărilor structurale petrecute în cei 50 de ani de integrare europeană dar care, în perspectiva lărgirii fără precedent ce se prefigurează într-un orizont de timp apropiat, impune o restructurare majoră a întregii arhitecturi instituţionale, a prerogativelor, atribuţiilor şi competenţelor Uniunii in raport cu cele ale Statelor Membre, a căilor, mijloacelor şi procedurilor de acţiune precum şi o definire mai clară a naturii, esenţei şi caracterului Uniunii.


Textul constituţional trebuie să cuprindă: 

· Simplificarea şi raţionalizarea arhitecturii instituţionale prin unificarea prevederilor tratatelor, renunţarea la structurarea introdusă de Tratatul privind Uniunea Europeană pe cei trei piloni (pilieri)* , fără a implica, în mod automat, unificarea procedurilor folosit în diversele domenii de activitate. Încă din anul 2000, pornind de la un studiu realizat de Institutul European de la Florenţa, Comisia Europeană a propus simplificarea tratatelor prin reorganizarea lor in doua secţiuni: prevederi de bază – drepturile fundamentale (Carta drepturilor fundamentale), definirea puterilor în Uniune şi principiile generale ale politicilor comunitare – şi prevederi speciale referitore la instituţiile Uniunii şi modul lor de funcţionare. Astfel, Uniunea Europeană va beneficia de un text, în esenţă, constituţional, care ar produce efecte în paralel cu constituţiile naţionale ale Statelor Membre.

· Revizuirea şi argumentarea derogărilor acordate unor State Membre prin protocoale separate, ca rezultat al opţiunilor naţionale şi în concordanţă cu sistemul tratatelor convenite între statele membre suverane. Dacă rezultatul dezbaterilor în cadrul Convenţiei va fi promovarea unui tratat constituţional care ar putea duce, într-o etapă viitoare la adoptarea unei Constituţii, în înţelesul ei clasic, va deveni improbabilă păstrarea în vigoare a multora dintre derogările actuale.

· Prezentarea clară a distribuţiei competenţelor în Uniunea Europeană precum şi a exercitării lor în raport lor cu Statele Membre, în condiţiile respectării principiului subsidiarităţii şi proporţionalităţii.

Normele europene par, adesea, că nesocotesc specificul, tradiţiile şi identitatea naţională a Statelor Membre şi nu ţin cont de particularităţile distribuţiei puterilor între nivelul naţional şi cel regional, îndeosebi în situaţia în care cel de-al doilea are şi atribuţii legislative.

Problematica distribuţiei puterilor în Uniune pune în evidenţă existenţa unor deficienţe precum lipsa de claritate în exercitarea atribuţiilor de către instituţiile sale, generată de complexitatea şi numărul mare al instrumentelor şi procedurilor folosite, nerespectarea întocmai a principiului subsidiarităţii, lipsa instrumentelor de sancţionare sau amendare a eventualelor acţiuni care nu sunt în concordanţă cu aspiraţiile cetăţenilor europeni, etc.

Şi în forma care se prefigurează pentru o nouă Uniune, acţiunea colectivă rămâne abordarea de bază a întregului sistem, cu respectarea deplină a principiului subsidiarităţii şi proporţionalităţii* . În fapt, noul tratat de bază al Uniunii trebuie să cuprindă a prezentare clară a principiilor care formează cadrul de acţiune al Uniunii, printre care: 

· Uniunea poate să acţioneze numai în limitele atribuţiilor conferite – principiul atribuirii puterilor; 

· Uniunea îşi desfăşoară activitatea cu respectarea deplină a principiului subsidiarităţii şi proporţionalităţii; 

· Normele comunitare au prioritate în raport cu legislaţiile naţionale

Distribuirea competenţelor

Integrarea politică către care tinde Uniunea face ca toate politicile adoptate să aibă o dimensiune europeană şi una naţională. Prin urmare, paleta competenţelor Uniunii este foarte largă dar destul de puţin structurată şi adesea ambiguă în ceea ce priveşte repartiţia competenţelor. De aceea s-a lansat propunerea adoptării unui ˛ catalog al competenţelor˛ la nivelul Uniunii, subiect destul de greu de finalizat întrucât o codificare strictă a acestora ar putea deveni un impediment artificial în capacitatea de acţiune a Uniunii, în condiţiile schimbărilor rapide care se produc viaţa internaţională. Sunt practic imposibil de stabilit domenii de acţiune care să aparţină unui singur nivel decizional, naţional sau european iar în ceea ce priveşte căile şi mijloacele de implementare, se pot stabili numai principiile generale aplicabile in timp ce măsurile respective se determină la nivel naţional sau regional.

Unele prevederi ale Tratatelor au o aplicabilitate imediată şi imperativă în Statele Membre în timp ce altele necesită adoptarea unor legi naţionale sau norme de aplicare. Pentru acele norme cu aplicabilitate la nivel european iniţiativa naţională este mult limitată dar există prevederi ale tratatelor fără obligativitatea coordonării politicilor naţionale situaţie în care legislativele naţionale au spaţiu de iniţiativă mult mai mare. Cu toate acestea, în ultimii ani s-a remarcat apariţia unei noi tendinţe de coordonare şi forme concertate de acţiune conferind direcţii comune unor acţiuni care nu intră în sfera de competenţe legislative ale Uniunii. Aceasta este manifestarea unui curent de uniformizare, la nivel european, a normelor prin armonizarea legislaţiilor naţionale deşi tratatele exclud în mod explicit armonizările legislative, în unele domenii precum cel al sănătăţii, culturii sau educaţiei.

Dezbaterile ce au loc în cadrul Convenţiei pun în evidenţă necesitatea unei anumite flexibilităţi a sistemului de competenţe, în paralel cu cea a revizuirii obiectivelor comune şi a competenţelor pentru atingerea acestora.

Comisia Europeană promovează ideea creşterii rolului Parlamentului European în adoptarea legislaţiei europene şi în chestiuni legate de bugetul Uniunii prin generalizarea principiului codeciziei. 

În opinia Comisiei, legislativul european, aşa cum va fi el definit de viitorul tratat constituţional, ar trebui să-şi concentreze activitatea pe definirea principiilor şi normelor generale fără a se ocupa de toate detaliile legate de măsurile pentru punerea lor în aplicare. Prin această abordare se realizează o mai mare recunoaştere a rolului legislativelor naţionale în punerea în aplicare a politicilor şi normelor europene care, în activitatea lor pot să ia în considerare şi eventualele recomandări sau linii directoare adoptate de legislativul european.

În concluzie, privitor la simplificarea procesului de adoptare a normelor comunitare şi de aplicare a lor, Comisia Europeană propune ca tratatul constituţional să cuprindă:

· o distincţie clară între normele comunitare şi regulile de aplicare a acestora;

· adoptarea textelor cu caracter de legislaţie comunitară să se facă pe baza principiului codeciziei* ;

· abilitarea Comisiei cu prerogativa adoptării măsurilor de aplicare a normelor comunitare;

· un mecanism prin care Parlamentul European şi Consiliul, reprezentând puterea legislativă, să realizeze controlul şi monitorizarea activităţii Comisiei în legătură cu respectarea principiilor politice şi a liniilor directoare stabilite de legislativul european. Este de presupus că şi pe viitor Comisia Europeană va fi motorul integrării dar este necesar să fie întărit, în continuare, controlul democratic exercitat asupra Comisiei Europene. Parlamentului European şi parlamentelor naţionale trebuie să li se confere şi mai mari posibilităţi de influenţare a politicii Uniunii Europene.

· Parlamentele naţionale să fie mai bine reprezentate în procesul de integrare europeană. Acestea ar putea forma un "Comitet al Parlamentelor Naţionale", după modelul Comitetului Economic şi Social şi al Comitetului Regiunilor.


Punerea în aplicare a normelor europene generează, adesea, adoptarea unui număr mare de legi naţionale având un impact negativ asupra cetăţenilor europeni. Prin urmare instituţiile europene – Comisia, în cazul stabilirii instrumentelor de aplicare a legislaţiei europene şi Parlamentul European şi Consiliul, în procesul de adoptare a legislaţiei comunitare – trebuie să acorde atenţia cuvenită respectării întocmai a principiului subsidiarităţii şi proporţionalităţii.


Pentru a se asigura respectarea principiului subsidiarităţii şi proporţionalităţii se impune exercitarea unui control asupra activităţii instituţiilor europene, fie de către Curtea de justiţie fie de către un nou organism, similar cu cel al Curţii constituţionale din sistemele naţionale.

 

*

 


În 1797, reprezentanţii a 13 state americane s-au întâlnit în Philadelphia şi au adoptat o constituţie democratică a Statelor Unite ale Americii. Ei au reuşit atunci!


În 2002, un proces similar s-a declanşat în Europa prin convocarea Convenţiei pentru viitorul Europei. Va fi aceasta un succes?


Convenţia şi-a început activitatea la 28 februarie a.c., sub preşedinţia fostului Preşedinte francez Valéry Giscard d`Estaing, şi, în iunie 2003, la Summit-ul european din Grecia, urmează să-şi prezinte concluziile, probail şi proiectul viitorului Tratat sau al viitoarei Constituţii europene.

Prin încheierea cu succes a Convenţiei Europene, uniunea politică a Europei va deveni realitate: în această Uniune politică, organizată pe baza unui model federal şi legitimată democratic, cetăţenii Uniunii vor putea recunoaşte evoluţia Uniunii Europene de la o “piaţă- Europa” la o “putere- Europa” . 

